DA Den Europæiske Unions Tidende C 166/40

Sag anlagt den 15. marts 2018 — Lipitalia 2000 og Assograssi mod Kommissionen

(Sag T-189/18)

(2018/C 166/52)

Processprog: italiensk

Parter

Sagsøgere: Lipitalia 2000 SpA (Torino, Italien) og Assograssi — Associazione Nazionale Produttori Grassi e Proteine Animali (Buccinasco, Italien) (ved advokat M. Moretto)

Sagsøgt: Europa-Kommissionen

Sagsøgernes påstande

— Det fastslås, at Kommissionen har tilsidesat sine forpligtelser i henhold til forordning nr. 999/2001, nr. 178/2002 og nr. 1069/2009 samt de almindelige principper om forbud mod forskelsbehandling og proportionalitetsprincippet, idet den ikke i medfør af artikel 5a i beslutning 1999/648/EF forelagde forskriftsudvalget et forslag til foranstaltninger med henblik på at foretage en fornyet undersøgelse af det forbud mod eksport af organiske gødningsstoffer og jordforbedringsmidler, der indeholder forarbejdet animalsk protein fra drøvtyggere, som nu er fastsat i bilag IV, kapitel V, del E, punkt 2, i forordning nr. 999/2001, til afstemning.

— Europa-Kommissionen tilpligtes at betale sagsomkostningerne.

Søgsmålsgrunde og væsentligste argumenter

Sagsøgerne har gjort gældende, at selv om Kommissionen fra den 1. juli 2017 atter godkendte eksporten af forarbejdet animalsk protein fra drøvtyggere for at tage hensyn til den markante forbedring af den epidemiologiske status for BSE (bovin spongiform encephalopati) i EU, er eksporten af organiske gødningsstoffer og jordforbedringsmidler, der indeholder det samme forarbejdede animalske protein fra drøvtyggere, af uforklarlige årsager stadig forbudt i henhold til bilag IV, kapitel V, del E, punkt 2, i forordning nr. 999/2001. Dette forbud gælder fortsat, selv om næsten alle medlemsstaterne nu er blevet anerkendt som lande med en ubetydelig BSE-risiko, og selv om den internationale standard fastsat af OIE (Verdensorganisationen for Dyresundhed) ikke fastsætter et lignende forbud mod organiske gødningsstoffer og jordforbedringsmidler med oprindelse i lande, der har en sådan status.

Det er ligeledes sagsøgernes opfattelse, at Unionen, mens den har forbudt eksport af organiske gødningsstoffer og jordforbedringsmidler (med forarbejdet protein fra drøvtyggere), selv om de stammer fra medlemsstater med en ubetydelig BSE-risiko, hvilket er i strid med den internationale standard fastsat af OIE, tillader markedsføring af de samme produkter på sit territorium. Dette tillader ikke blot import fra tredjelande, herunder lande med kontrolleret eller ikke-fastsat BSE-risiko, af protein fra dyr drøvtyggere og af produkter, som indeholder dette, såsom organiske gødningsstoffer og jordforbedringsmidler.

De EU-erhvervsdrivende har lidt betydelige tab som følge af forbuddet mod at eksportere organiske gødningsstoffer og jordforbedringsmidler, der indeholder forarbejdet animalsk protein fra drøvtyggere.

Til støtte for søgsmålet har sagsøgerne gjort gældende, at Kommissionen i henhold til EU-retten er forpligtet til at handle for at afhjælpe sådanne situationer.

Sagsøgerne har nærmere bestemt gjort følgende gældende:

1. Kommissionen har tilsidesat sin forpligtelse i medfør af artikel 7 og artikel 5, stk. 1 og 3, i Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (EUT 2001, L 147, s. 1), artikel 5, stk. 3, og artikel 7 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT 2002, L 31, s. 1), og artikel 43, stk. 4, i Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (forordningen om animalske biprodukter) (EUT 2009 L 300, s. 1).